กองทุนรวมอสังหาริมทรัพย์ REIT กองทุนรวมโครงสร้างพื้นฐาน คืออะไร
กองทุนรวมอสังหาริมทรัพย์ REIT กองทุนรวมโครงสร้างพื้นฐาน เป็นรูปแบบการลงทุนที่สามารถสร้างรายได้สม่ำเสมอให้กับผู้ลงทุนได้เป็นอย่างดี มีรูปแบบการลงทุนที่เฉพาะเจาะจงในอสังหาริมทรัพย์หรือสังหาริมทรัพย์ต่างๆ มีที่มาของรายได้หลากหลายแล้วแต่ประเภททรัพย์สิน และวิธีการหารายได้ เช่น ค่าเช่าพื้นที่อาคาร (โรงงาน คลังสินค้า อาคารสำนักงาน ศูนย์การค้า) ค่าเช่าทรัพย์สินเพื่อไปหาประโยชน์ต่อ (เส้นใยแก้วนำแสง) ค่าใช้บริการเข้าพักอาศัย (โรงแรม รีสอร์ท อพาร์ทเม้นต์) รายได้หลักหักค่าใช้จ่ายค่าใช้บริการทรัพย์สิน (รถไฟฟ้าขนส่งมวลชน) เป็นต้น แต่มีสิ่งที่เหมือนกันนั่นคือ รายได้หรือรายรับที่ค่อนข้างสม่ำเสมอ อัตราเงินปันผลที่สูงจูงใจมากเมื่อเทียบกับอัตราดอกเบี้ยในปัจจุบัน ทำให้ส่วนใหญ่สามารถจ่ายคืนผลตอบแทนในรูปเงินปันผลให้กับผู้ถือหน่วยได้ค่อนข้างสม่ำเสมอเป็นรายไตรมาส อย่างไรก็ตาม กองทุนรวมอสังหาริมทรัพย์ REIT กองทุนรวมโครงสร้างพื้นฐาน เป็นการลงทุนที่เฉพาะเจาะจง มีการกระจายการลงทุนต่ำ ขณะที่หลายกองทุนยังมีปัญหาสภาพคล่อง มีจำนวนหน่วยลงทุนจำกัด และผู้ที่เข้าไปลงทุนจำนวนมากเน้นการลงทุนยาวเพื่อรับปันผล กองทุนที่ได้รับความนิยมหลายกองทุนมีราคาหน่วยลงทุนที่ซื้อขายอยู่ในตลาดหลักทรัพย์ที่สูงขึ้นไปแล้ว ทำให้อัตราผลตอบแทนโดยรวมจากการเข้าไปลงทุน ให้ผลตอบแทนโดยเปรียบเทียบลดลง จำเป็นต้องหาจังหวะที่เหมาะสมในการลงทุน เมื่อราคาย่อลงมาในระดับที่พอรับได้เมื่อเทียบกับความเสี่ยง ประเด็นปัญหาดังกล่าวทำให้การเข้าไปเลือกลงทุนเองของผู้ลงทุนที่ไม่ชำนาญ ไม่คุ้นเคย หรือไม่มีพอร์ตการลงทุนในหุ้น ทำได้ยากกว่าการเข้าไปลงทุนโดยผู้เชี่ยวชาญ โดยเฉพาะหากต้องการข้ามไปลงทุนใน REIT ต่างประเทศซึ่งเป็นตลาดขนาดใหญ่และมีสินค้าที่น่าสนใจจำนวนมาก
ตลาดการเงิน & ผลิตภัณฑ์และบริการทางการเงิน